*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 17ης Οκτωβρίου 1983

για τη θέσπιση ερευνητικού προγράμματος της Ευρωπαϊκής Οικονομικής Κοινότητας σχετικά με την πρόβλεψη και την εκτίμηση στον τομέα της επιστήμης και τεχνολογίας (FAST) 1983-1987

(83/519/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 2 της συνθήκης ορίζει ως αποστολή στην Κοινότητα, μεταξύ άλλων, την προαγωγή της αρμονικής ανάπτυξης των οικονομικών δραστηριοτήτων στο σύνολο της Κοινότητας, τη συνεχή και ισόρροπη επέκταση και επιταχυνόμενη ανύψωση του βιοτικού επιπέδου·

ότι η κινητοποίηση της επιστήμης και της τεχνολογίας αποτελεί έναν από τους πιθανούς μοχλούς για την αναθέρμανση της ανάπτυξης των κρατών μελών·

ότι, με το ψήφισμά του της 14ης Ιανουαρίου 1974 περί συντονισμού των εθνικών πολιτικών και προσδιορισμού ενεργειών κοινοτικού ενδιαφέροντος στον τομέα της επιστήμης και τεχνολογίας (4), το Συμβούλιο ανέθεσε στην Επιτροπή να καθορίσει τις ενέργειες κοινοτικού ενδιαφέροντος και να επιλέξει τους τρόπους και τα μέσα για την υλοποίησή τους·

ότι οι δραστηριότητες έρευνας και ανάπτυξης (Ε και Α) που εντάσσονται σε μια συνολική αντίληψη των οικονομικών και κοινωνικών πολιτικών έγιναν ένα από τα ουσιαστικά στρατηγικά μέσα για την πραγματοποίηση των μακροπρόθεσμων στόχων των κρατών μελών και της Κοινότητας·

ότι ένα από τα μέσα της τακτικής αναθεώρησης του προγράμματος-πλαισίου κοινοτικής έρευνας και ανάπτυξης και προσαρμογής των προτεραιοτήτων του προγράμματος στις εξελίξεις τις τρέχουσες και τις προβλεπόμενες είναι η ανάλυση των επιστημονικών τεχνολογικών και κοινωνικοοικονομικών αλλαγών που είναι δυνατόν να επέλθουν μακροπρόθεσμα·

ότι το Συμβούλιο με την απόφασή του 78/668/ΕΟΚ (5), ενέκρινε πρόγραμμα έρευνας της Ευρωπαϊκής Οικονομικής Κοινότητας σχετικά με την πρόβλεψη και την εκτίμηση στον τομέα της επιστήμης και της τεχνολογίας, προοριζόμενο να δοκιμάσει, για μια περίοδο τεσσάρων ετών, τη χρησιμότητα μιας δραστηριότητας πρόβλεψης και εκτίμης για την επιλογή των μεγάλων και μακροπρόθεσμων προσανατολισμών της κοινοτικής έρευνας και ανάπτυξης· ότι το πρόγραμμα αυτό λήγει στις 16 Αυγούστου 1983·

ότι τα αποτελέσματα του παραπάνω προγράμματος, ονομαζόμενου «FAST», απέδειξαν ότι η δραστηριότητα προοπτικής σκέψεως επί των επιστημονικών, τεχνολογικών και κοινωνικοοικονομικών εξελίξεων των κρατών μελών που θα εξυπηρετεί τον καθορισμό των στόχων και μακροπρόθεσμων προτεραιοτήτων της δράσης των Ευρωπαϊκών Κοινοτήτων, ιδίως στον τομέα της επιστήμης και της τεχνολογίας, είναι χρήσιμη αυτή καθεαυτή και όσο ποτέ αναγκαία σ ' αυτή τη δύσκολη περίοδο·

ότι, για να χρησιμοποιηθούν κατά αποτελεσματικό τρόπο σε κοινοτικό επίπεδο, τα αποτελέσματα των σημαντικών εργασιών πρόβλεψης και εκτίμησης της επιστήμης και της τεχνολογίας που πραγματοποιήθηκαν στα κράτη μέλη, μεταξύ άλλων, από πολλούς νέους δημόσιους και ιδιωτικούς οργανισμούς έρευνας, πρέπει να ενισχυθούν και πολλαπλασιαστούν τα ευρωπαϊκά δίκτυα συνεργασίας ·

ότι η συνθήκη δεν προβλέπει ειδικές εξουσίες δράσης για την έκδοση της παρούσας απόφασης·

τη γνώμη που διατύπωσε η Επιτροπή Επιστημονικής και Τεχνικής Έρευνας (CREST) για την πρόταση της Επιτροπής,

ΑΠΟΦΑΣΙΖΕΙ:

Άρθρο 1

Θεσπίζεται ένα δεύτερο πρόγραμμα έρευνας της Ευρωπαϊκής Οικονομικής Κοινότητας σε θέματα πρόβλεψης και εκτίμησης στον τομέα της επιστήμης και της τεχνολογίας όπως περιέχεται στο παράρτημα. Η διάρκεια του προγράμματος εκτείνται από τις 17 Αυγούστου 1983 έως τις 31 Δεκεμβρίου 1987.

Άρθρο 2

Τα ποσά που εκτιμώνται αναγκαία για την εκτέλεση του προγράμματος ανέρχονται σε 8,5 εκατομμύρια ECU συμπεριλαμβανομένων των δαπανών για προσωπικό 12 υπαλλήλων. Επιπλέον, τα κράτη μέλη καλούνται να αποσπάσουν επισκέπτες επιστημονικούς συνεργάτες (visiting fellows) στη μονάδα FAST, 20 άτομα/έτος, κατ' ανώτατο όριο, για όλη τη διάρκεια του προγράμματος, υπό τους όρους που καθορίζονται στο παράρτημα.

Άρθρο 3

Η Επιτροπή επιφοτίζεται να θέσει σε εφαρμογή το πρόγραμμα. Επικουρείται στο έργο αυτό από μια Συμβουλευτική Επιτροπή σε θέματα Διαχειρίσεως Προγράμματος που θα δημιουργηθεί από την Επιτροπή.

Άρθρο 4

Η Επιτροπή πληροφορεί το Συμβούλιο και το Ευρωπαϊκό Κοινοβούλιο, με δυο προσωρινές εκθέσεις (τέλος πρώτου εξαμήνου 1985 και τέλος 1986), σχετικά με την πρόοδο των ερευνητικών εργασιών.

Η Επιτροπή ζητά από μια ανεξάρτητη ομάδα να αξιολογήσει το αποτέλεσμα του προγράμματος και υποβάλει έκθεση στο Συμβούλιο και στο Ευρωπαϊκό Κοινοβούλιο στο τέλος του προγράμματος.

Άρθρο 5

Η διάδοση των γνώσεων που προκύπτουν από την εκτέλεση του προγράμματος εξασφαλίζεται σύμφωνα με τον κανονισμό (ΕΟΚ) αριθ. 2380/74 (1).

Λουξεμβούργο, 17 Οκτωβρίου 1983.

Για το Συμβούλιο

Ο Πρόεδρος

Γ. ΒΑΡΦΗΣ

(1) ΕΕ αριθ. C 89 της 31. 3. 1983, σ. 9.

(2) ΕΕ αριθ. C 184 της 11. 7. 1983, σ. 147.

(3) ΕΕ αριθ. C 211 της 8. 8. 1983, σ. 9.

(4) ΕΕ αριθ. C 7 της 29. 1. 1974, σ. 2.

(5) ΕΕ αριθ. L 225 της 16. 8. 1978, σ. 38.

(1) ΕΕ αριθ. L 255 της 20. 9. 1974, σ. 1.

ΠΑΡΑΡΤΗΜΑ

1. Η κύρια αποστολή του προγράμματος έρευνας FAST είναι η ανάλυση των επιστημονικών και τεχνολογικών αλλαγών ούτως ώστε να έρθουν στο φως οι επιπτώσεις τους και οι συνέπειές τους μακροπρόθεσμα για την πολιτική έρευνα και ανάπτυξη και για τις άλλες πολιτικές της Κοινότητας κατά τη διάρκεια των πέντε, επτά ή/και δέκα προσεχών ετών και να προταθούν πολιτικές επιλογές σε εύθετο χρόνο.

2. Η δραστηριότητα αφορά τρείς κύριους τομείς:

1. Ευρώπη και νέα «ανάπτυξη»

1.1. Τεχνολογία-απασχόληση-εργασία

1.2. Ολοκληρωμένη ανάπτυξη των φυσικών ανανεώσιμων πόρων

2. Νέα στρατηγικά βιομηχανικά συστήματα

2.1. Επικοινωνίες

2.2. Διατροφή

3. Μεταλλαγή των υπηρεσιών και τεχνολογική μεταβολή

3. Για να εκτελεσθεί κατά τον καλύτερο τρόπο η αποστολή που ορίζεται στο σημείο 1, το πρόγραμμα έχει δύο κύρια καθήκοντα στο πλαίσιο των τριών τομέων που αναφέρονται στο σημείο 2:

α) εξεύρεση των προοπτικών, των προβλημάτων και των ενδεχομένων διαμαχών που ενδέχεται να επηρεάσουν τη μακροπρόθεσμη ανάπτυξη της Κοινότητας και πάνω σε αυτή τη βάση, πρόταση νέων μακροπρόθεσμων προσανατολισμών για τη δράση της Κοινότητας, ιδίως στον επιστημονικό και τεχνολογικό τομέα·

β) αξιολόγηση των μακροπρόθεσμων ερευνητικών εργασιών που έχουν αναληφθεί στα πλαίσια των κρατών μελών.

4. Η πραγματοποίηση των έργων αυτών γίνεται σε συνάρτηση, κυρίως, με τους ακόλουθους τρόπους δράσης:

- ανάπτυξη των δραστηριοτήτων του προγράμματος με βάση ένα δίκτυο δέκα εθνικών μονάδων έρευνας που έχουν αναγνωριστεί σε συνεργασία με τα κράτη μέλη. Η μορφή και η λειτουργία αυτού του δικτύου θα καθοριστούν μαζί με τις μονάδες αυτές,

- σύνδεση των κέντρων ή ομάδων έρευνας της Κοινότητας που έχουν ειδικευθεί στην ανάλυση των τεχνολογικών μεταβολών με την εκτέλεση επιστημονικών εργασιών του προγράμματος,

- προώθηση των ad hoc δικτύων πληροφόρησης και συνεργασίας σε κοινοτικό επίπεδο. Τα δίκτυα αυτά είναι όσο το δυνατό περισσότερο εύκαμπτα και ανεπίσημα. Επιδιώκεται η συμμετοχή των αντιπροσώπων του βιομηχανικού και εργατικού κόσμου, καθώς και των συνεταιριστικών κινημάτων,

- απόσπαση στο πρόγραμμα επισκεπτών επιστημονικών συνεργατών ( visiting fellows) από κοινοτικούς ή εθνικούς φορείς (κυβερνητικούς, ακαδημαϊκούς ή επαγγελματικούς).

Ως «επισκέπτης επιστημονικός συνεργάτης» (visiting fellow) νοείται το πρόσωπο που αποσπάται στην Επιτροπή των Ευρωπαϊκών Κοινοτήτων για να εργασθεί ως μέλος της μονάδας FAST επί ορισμένο χρονικό διάστημα, Επισκέπτης επιστημονικός συνεργάτης μπορεί να είναι:

i) δημόσιος υπάλληλος του οποίου οι επαγγελματικές δραστηριότητες περιλαμβάνουν την ανάλυση μακροπρόθεσμων προβλημάτων και προβλέψεων, ιδίως, στους τομείς της επιστήμης και της τεχνολογίας,

ii) υπεύθυνος έρευνας (maitre de recherche) ή καθηγητής πανεπιστημίου με ειδίκευση σε ειδικό τομέα της επιστήμης και της τεχνολογίας,

iii) νέος ερευνητής που βρίσκεται στην αρχή της σταδιοδρομίας του, ή ετοιμάζει τη διδακτορική του διατριβή, ή κάνει μεταδιδακτορική ειδίκευση.

Στις παραπάνω περιπτώσεις i) και ii) εφαρμόζονται οι κοινοτικοί κανόνες που θέσπισε η Επιτροπή στις 19 Ιανουαρίου και 23 Δκεμβρίου 1976 για την κάλυψη των εξόδων που συνεπάγεται η απόσπαση εθνικών εμπειρογνομώνων στις υπηρεσίες της Επιτροπής (κατηγορία XI, θέση Ι, κονδύλιο 11.73 του προϋπολογισμού του ερευνητικού προγράμματος).

Στην περίπτωση του σημείου iii) θα δοθούν οι ειδικοί όροι των υποτροφιών που προσφέρει η Επιτροπή των Ευρωπαϊκών Κοινοτήτων, προκειμένου να δώσει τη δυνατότητα σε επιστήμονες και σε μηχανικούς διαφόρων επιπέδων εκπαίδευσης να συνεργασθούν για την πραγματοποίηση των διαφόρων κοινοτικών ερευνητικών προγραμμάτων, και να εξειδικευθούν στους τομείς που καλύπτουν αυτά τα προγράμματα.